Markaðssetning á Snjallhraðli Apon erlendis - verkefnislok Fréttatikynning verkefnisstjórans Markaðsstyrkur Tækniþróunarsjóðs hefur opnað Apon dyr inn á markaði sem lofa góðu um framgang og sölu á vöru fyrirtækisins . Þetta var viðburðaríkt ár hjá Apon en fulltrúar fyrirtækisins tóku þátt í fjölmörgum vöru - og tæknisýningum í Evrópu jafnt sem í BNA . Oft varð þátttaka í einum viðburði til þess að fulltrúa fyrirtækisins var boðin þátttaka í sambærilegum viðburð , eins og t.d. halda framsöguræðu um hugbúnaðarþróun og um leið kynna Apon snjallhraðalinn og einnig nýsköpunarumhverfið á Íslandi . Þá var farið í ítarviðtöl með markhópum , þ.e. starfsfólki og forsvarsmönnum fyrirtækja og kortlagt hvaða tæki þeir nota í daglegum rekstri . Afrakstur þessarar vinnu varð m.a. til þess að Apon hóf að vinna með nýjum fyrirtækjum í Silicon Valley . Einnig varð úrvinnsla úr viðtölum til þess að útbúið var kynningarefni , bæklingar og rafrænt efni sem tók mið af þörfum notenda . Samhliða þessum verkferlum og með þátttöku í kynningarstefnum jókst skráning í beta-prógram Apon um 160% . Markmið átaksins var að Apon snjallhraðall yrði þekktur sem alhliða hönnunar - og útgáfugrundvöllur fyrir Android - , Apple - og Microsoft-snjalltæki . Árangur sem hlaust af markaðsstyrk Tækniþróunarsjóðs má mæla í fjölda viðskiptasambanda sem stofnað var til af Apon og breiðu tengslaneti sem nýtist fyrirtækinu við frekari markaðssetningu . Með styrknum mynduðust einnig forsendur til að vinna áætlun fyrir ítarlega markaðsgreiningu á BNA-markaði . Í framhaldi var útbúin stefnumótun varðandi markaðsleiðir , ákveðin verðstefna og hannað tekjumódel með það að markmiði að koma fullbúinni vöru á markað á árinu 2017 . Einnig var útbúið markaðs - og kynningarefni . Markaðsstyrkur Tækniþróunarsjóðs hefur þannig opnað fyrirtækinu dyr inn á markaði sem lofa góðu um framgang og sölu á vöru Apon .